### Beslutning

Godkendt.

Afbud: Astrid Jepsen

### Sagsfremstilling

## Resume og sagens baggrund

Lejerbo søger i mail af den 6. november 2024 om godkendelse af skema A, renoveringsstøtte samt garanti for støttede og ustøttede lån.

Lejerbo ønsker at renovere afd. Fuglevænget og har derfor søgt om renoveringsstøtte i Landsbyggefonden. Landsbyggefonden har ved den foreløbige behandling af ansøgningen beregnet en støttet anskaffelsessum på 9,991 mio. kr. og en ustøttet anskaffelsessum på 18,708 mio. kr., i alt 28,699 mio. kr.

Lovhjemmel: Almenboligloven, støttebekendtgørelsen.

## Indstillinger

Direktøren indstiller, at

1. de støttede arbejder godkendes med en anskaffelsessum på 9,991 mio. kr.
2. de ustøttede arbejder godkendes med en anskaffelsessum på 18,708 mio. kr.
3. der gives tilsagn om kommunegaranti for det støttede lån under forudsætning af Landsbyggefondens 50% regaranti samt en kommunegaranti på 50,04% for det ustøttede lån.
4. fravigelserne til AB18 godkendes.
5. kommunens godkendelse er betinget af en efterfølgende beboergodkendelse på et afdelingsmøde samt i Organisationsbestyrelsen.
6. økonomichefen bemyndiges til at godkende skema B, hvis der ikke er overskridelse i forhold til skema A og Landsbyggefondens tilsagn.

## Behandling

Økonomiudvalget, Kommunalbestyrelsen.

## Sagsfremstilling

Afdeling Fuglevænget er opført i 1978 og består af 48 attraktive rækkehuse på 3 værelser på 89m2 med tilhørende lille gårdhave samt lille sydvest vendt have. Til hver bolig er der tilhørende udhus, hvoraf nogle er forlænget med en carport.

Boligerne er indrettet med entré og køkken i stueplan, en lille trappe ned til stuen og på 1. sal er der en fordelingsgang og 2 værelser samt badeværelse.

Til afdelingen er der en stor fællesbygning med bl.a. fællesvaskeri.

Afdelingen har gennemgået en gennemgribende renovering i 2011 med nye facader, bedre isolering samt nye badeværelser. Dette har dog betydet, at der senere er opdaget flere konstruktionsmæssige fejl som har indvirkning på indeklimaet og afdelingen har derfor brug for opretning på flere områder, primært tag og facade.

*Helhedsplanen*

Det samlede projekt omhandler i hovedtræk:

Støttede arbejder:

* Mekanisk ventilation
* Tiltag i forbindelse med opretning af tag
* Tiltag i forbindelse med opretning af ydervægge
* Tiltag i forbindelse med opretning af vinduer og døre
* Genhusningsudgifter
* Asbestsanering

Ustøttede arbejder:

* Nyt tag
* Montering af nye tagnedløb

Tilsynet henviser til den *vedhæftede helhedsplan*.

*Skema A – anlægsbudget*

Der *vedlægges* skema A, som er budgettal før udbud/licitation for de støttede arbejder samt en opgørelse over budgettal for de ustøttede arbejder. Arbejderne kan opgøres således:

![](data:image/png;base64...)

Budgetteret anlægssum i alt 28,699 mio. kr.

Landsbyggefonden har forinden gennemgået ansøgningen, herunder hvilke arbejder der kan støttes, og hvilke der ikke kan.

*Finansiering*

*![](data:image/png;base64...)*

*Husleje*

Den gennemsnitlige husleje udgør årligt 819,49 kr. pr. m2 og vil efter renoveringen udgøre årligt 887,18 kr. pr. m2. Dette svarer til en gennemsnitlig lejeforhøjelse på 67,69 kr. pr. m2 eller 8,26% stigning for familie-og ungdomsboligerne.

Nedenfor ses en oversigt over nuværende og fremtidig anslået husleje for de forskellige boligtyper med udgangspunkt i huslejen pr. 1. maj 2023.

![](data:image/png;base64...)

Huslejestigningen forventes at træde i kraft, når renoveringen er afsluttet.

*AB18 – Almindelige betingelser for arbejder og leverancer i bygge- og anlægsvirksomhed*

Lejerbo har fremsendt AB18 med liste over fravigelser til godkendelse. AB18 er det aftaledokument der skal benyttes, når der indgås aftaler om byggeriet. Som udgangspunkt skal AB18 aftalegrundlaget lægges til grund uden fravigelser i alment byggeri. Fravigelserne er gennemgået, og Økonomistaben og Team Jura og Udbud anbefaler, at fravigelserne godkendes, da det vurderes, at det stiller bygherren gunstigere end udgangspunktet i AB18.

*Garanti*

Der stilles krav om kommunegaranti. Det er på nuværende tidspunkt ikke muligt at anslå et endeligt garantibeløb. Det er realkreditinstituttet, som beregner denne på baggrund af en *markedsværdi*, som de først kan fastsætte efter byggeriets færdiggørelse.

Garantien udgør den del af det støttede lån, som ligger ud over 60 % af ejendommens      *markedsværdi*. Der er regaranti fra Landsbyggefonden på det støttede lån, dvs. fonden og kommunen deles om garantien. Der er ingen regaranti vedrørende det ustøttede lån, dvs. her skal kommunen alene give garantien.

*Beboergodkendelse*

Der afholdes ekstraordinært afdelingsmøde den 3. december 2024, hvor projektet er til afstemning og godkendelse hos beboerne.

Der afholdes organisationsbestyrelsesmøde den 10. december 2024, hvor projektet er til godkendelse.

Referat og godkendelse fra henholdsvis afdelingsmødet og organisationsbestyrelsesmødet eftersendes. Kommunens godkendelse af renoveringssagen er derfor betinget af beboergodkendelse på afdelingsmødet samt godkendelse på organisationsbestyrelsesmødet.

*Tidsplan*

Den foreløbige tidsplan for renoveringen er skønnet således:

![](data:image/png;base64...)

## Økonomiske konsekvenser

Garantien får kun økonomiske konsekvenser for kommunen, hvis boligorganisationen ikke er i stand til at betale lånene. Garantien påvirker ikke den kommunale låneramme.

### Sagens forløb

11/12/2024 Økonomiudvalget
Anbefales.